RESOLUCIÓN do 31 de xullo de 2000, da Delegación Provincial da Coruña, pola que se dispón a inscrición no rexistro e a publicación, no Diario Oficial de Galicia, do convenio colectivo do grupo de espectáculos e deportes da provincia da Coruña (código de convenio 1500715).
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 14/09/2000

Visto o expediente do convenio colectivo do grupo de espectáculos e deportes da provincia da Coruña (código de convenio nº 1500715) que tivo entrada nesta delegación provincial o día 24-7-2000, subscrito en representación da parte económica polo Real Club Náutico de A Coruña, La Solana, Club de Tenis de A Coruña e Club de Golf de A Coruña e da parte social por CIG, UGT e CC.OO. o día 14-7-2000, de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servicios da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordena-la súa inscrición no libro de rexistro de convenios colectivos de traballo, existente nesta delegación provincial, e notificación ás representacións económica e social da comisión negociadora.
Segundo.-Ordena-lo seu depósito no Servicio de Relacións Laborais, Sección de Mediación, Arbitraxe e Conciliación.
Terceiro.-Dispoñe-la súa publicación no Diario Oficial de Galicia.
A Coruña, 31 de xullo de 2000.
José Antonio Álvarez Vidal
Delegado provincial da Coruña
Convenio colectivo provincial para o grupo
de espectáculos e deportes da provincia
da Coruña
Artigo 1º.-Ámbito de aplicación.
O presente convenio será de aplicación para as empresas e sociedades integradas no grupo de deportes da provincia da Coruña e regulamentadas pola vixente regulamentación laboral de traballo para os locais de espectáculos e deportes do 29-4-1950.
Artigo 2º.-Vixencia.
A vixencia do presente convenio colectivo será por tempo indefinido en tódolos seus contidos, ata que as partes decidan substituílo por outro negociado, en todo ou en parte, e de acordo co previsto no seu artigo 3º, iniciando a súa vixencia o día 1 de abril de 2000.
Artigo 3º.-Denuncia para efectos de negociación.
Este convenio poderá ser denunciado por calquera das partes cada ano de vixencia, cun mes de antelación; se non fose denunciado entenderase prorrogado por iguais períodos sucesivamente. En caso de prórroga, actualizaranse tódolos seus conceptos económicos no IPC do ano anterior máis dous (2) puntos.
Artigo 3º.-Xornada de traballo.
A xornada de traballo será de trinta e nove (39) horas semanais.
Establécese un descanso de trinta (30) minutos, computables como traballo efectivo, cando a xornada de traballo sexa continuada.
Artigo 4º.-Cláusula de revisión.
No caso de que o IPC publicado polo INE ou organismo que o substitúa superase o 31 de decembro de 2000 un incremento do 2% con respecto ó 31 de decembro de 1999, efectuarase unha revisión salarial sobre tódolos conceptos económicos no exceso da devandita cifra. Tal incremento aboarase con efectos do 1 de abril do mesmo ano, e para levalo a cabo tomarase como referencia os salarios utilizados para realiza-los aumentos pactados para 1999. Estas táboas revisadas tomaranse como base para a negociación do convenio colectivo para o 2001.
Artigo 6º.-Licencias.
Sen perda de retribución ningunha, a empresa concederá licencias nos casos seguintes:
-Matrimonio do productor: 15 días.
-Enfermidade grave do cónxuxe, pais, fillos e parto da muller: catro días.
-Morte do cónxuxe, pais, fillos e irmáns: catro días.
Se o productor tivera que desprazarse fóra de Galicia, estas licencias ampliaranse a sete días.
-Morte de pais, irmáns políticos de ámbolos dous cónxuxes, ou avós: dous días.
-Morte de tíos, sobriños, netos, curmáns: un día.
-Vodas de fillos ou irmáns: un día se é dentro da provincia e tres se é fóra dela.
-Bautizos e primeiras comuñóns de fillos e netos: un día.
-Por calquera tipo de intervención cirúrxica dos familiares de primeiro grao ou persoas que convivan na unidade familiar: un día.
-Por traslado de domicilio habitual concédese unha licencia de dous días.
Artigo 7º.-Vacacións.
As vacacións regulamentadas para tódolos traballadores/as afectados/as polo presente convenio serán de 30 días, entendéndose comprendido no importe das vacacións o salario base, a antigüidade, complemento de convenio e calquera outro concepto fixo ou periódico.
As empresas, de común acordo cos representantes dos traballadores, ou con estes no caso de que non houbera os citados anteriormente, fixarán a primeiros de xaneiro o cadro de vacacións correspondente ó ano en curso.
No caso de que por calquera motivo non se puidesen goza-las vacacións nas datas establecidas no calendario, teranse noutra data logo de acordo entre a empresa e o traballador/a afectado/a, sendo a data tope para o seu goce a da denuncia para efectos de negociación deste convenio.
O persoal de traballo de tempada percibiraas proporcionalmente ó tempo traballado e ó remate deste.
Establécese unha bolsa de vacacións de 56.937 pesetas para o ano 2000, e para os traballadores fixos na empresa que teñan as vacacións nos meses de outubro a abril, ámbolos dous inclusive; esta cantidade farase efectiva pola empresa dous días antes do inicio do período de vacacións.
Queda pactado que, para os vindeiros 2 anos, a contía da citada bolsa incrementarase unicamente na mesma porcentaxe que se fixe nos convenios colectivos dos respectivos anos para o resto dos conceptos económicos.
Artigo 8º.-Antigüidade.
Para todo o persoal que ingresase na empresa con anterioridade ó 1-4-1980, a antigüidade será computada por trienios do oito por cento. Para o persoal que ingrese con posterioridade á data anterior, rexerán as seguintes táboas:
-Ós tres anos: 10%.
-Ós cinco anos: 10%.
-Ós oito anos: 12%.
-Ós 10 anos: 15%.
-Ós 13 anos: 20%.
-Ós 15 anos: 25%.
-Ós 18 anos: 30%.
-Ós 20 anos: 40%.
-Ós 23 anos: 50%.
-Ós 25 anos: 60%.
Para iso teranse en conta para estes efectos os límites da lexislación vixente.
Artigo 9º.-Pagas extraordinarias.
As empresas concederán as seguintes pagas extraordinarias:
No mes de xullo, e no mes de decembro, no mes de marzo e no mes de outubro, sendo todas elas de 30 días de salario base máis antigüidade.
Artigo 10º.-Baixa por enfermidade.
Para os dous primeiros IT por enfermidade ou accidente dentro da vixencia do convenio, as empresas incrementarán as prestacións de Seguridade Social ata o cento por cento do salario en activo (salario base, antigüidade, complemento de convenio e calquera outro concepto fixo ou periódico).
Para a terceira nos tres primeiros días de ausencia, deixará o traballador de percibi-lo 20 por cento da retribución diaria.
Do cuarto ó décimo quinto día, ámbolos dous inclusive, deixarase de percibi-lo 10 por cento da citada retribución.
Cando a situación de IT dure máis de 15 días ininterrompidos, percibirase a retribución íntegra dende o primeiro día de ausencia. Das situacións de enfermidade aludidas exclúense as ausencias orixinadas por:
Hospitalización, intervención cirúrxica e descanso por maternidade.
O incremento das prestacións non será repercutible nas pagas extraordinarias, e estas serán aboadas na súa totalidade.
Artigo 11º.-Retribucións.
As retribucións para o persoal afectado por este convenio serán as seguintes para o ano 2000, tendo carácter de mínimos para tódolos efectos previstos na lexislación laboral vixente para os traballadores e traballadoras coa xornada prevista no artigo 4º do presente convenio colectivo, sendo proporcional nos demais casos; a suba inicial sobre tódolos conceptos económicos será do tres por cento, agás na bolsa de vacacións e seguro, que inicialmente serán as cantidades que nos epígrafes correspondentes se marcan.
Categorías
Mensual
Anual
Titulado grao superior
157.219
2.695.202
Titulado grao medio
125.514
2.187.718
Persoal administración
Xefe de negociado
123.762
2.159.688
Oficial de 1ª
119.545
2.092.176
Oficial de 2ª
115.069
2.020.525
Auxiliares
110.404
1.945.868
Persoal obreiro
Encargado de 1ª
120.741
2.111.324
Encargado de 2ª
120.741
2.111.324
Oficial de 1ª
119.501
2.091.476
Oficial de 2ª
115.069
2.020.692
Oficial de 3ª
110.772
1.951.912
Encargado de cabina
106.070
1.876.487
Operarios de limpeza
106.070
1.876.487
Peóns
106.070
1.876.487
Para os efectos consignados na táboa anterior, enténdese por categoría de encargado de primeira e segunda, o traballador que teña ó seu mando e ordes un grupo de persoal.
Artigo 12º.-Complemento de convenio.
Establécese un complemento de convenio de 9.815 pesetas mensuais, que quedará conxelado para os anos vindeiros, e os aumentos que resulten da aplicación do convenio de cada ano dividiranse por doce e incrementaranse ó salario base mensual.
Artigo 13º.-Seguro.
As empresas ou sociedades, ben a nivel individual ou de sector, concertarán ó seu cargo un seguro polo importe de 2.000.000 de pesetas para os casos de morte ou incapacidade total para o traballo, en caso de accidente, e para todos e cada un dos traballadores.
Artigo 14º.-Comisión mixta paritaria.
Como órgano de conciliación, intervención, arbitraxe e vixilancia do presente convenio, créase unha comisión de 6 vocais, tres por cada unha das partes. A citada comisión estará obrigada a reunirse unha vez por trimestre, como mínimo, ou cando o soliciten tres vocais.
Artigo 15º.-Xubilación.
a) A xubilación do persoal afectado polo presente convenio colectivo será obrigatoria á idade que regulamentariamente estableza o Goberno, fixándose actualmente nos 65 anos, coa excepción dos que de mutuo acordo coa empresa se acollan ó R.D.L. 1194/1985, do 17 de xullo, e opten pola modalidade de pensión por xubilación ós 64 anos de idade.
Con independencia do anterior, en todo caso, ó persoal que decida xubilarse anticipadamente, garantiránselle as seguintes indemnizacións por xubilación e segundo a seguinte escala de idade:
-Ós 63 anos: 12 mensualidades.
-Ós 62 anos: 13 mensualidades.
-Ós 61 anos: 14 mensualidades.
-Ós 60 anos: 15 mensualidades.
b) Para os centros de traballo Real Club Náutico da Coruña e Club de Golf da Coruña, a letra a) do presente artigo non producirá efecto, séndolles de aplicación a estes centros o seguinte:
Todos aqueles traballadores que teñan dereito ás prestacións do cento por cento por xubilación, a partir da sinatura do presente convenio, negociarán coa empresa a súa posible xubilación anticipada, aínda cando non teñan a idade regulamentaria de 69 anos prevista polo Estatuto dos traballadores, de forma que ó teren dereito ás prestacións do cento por cento, sexa cal fose a súa idade, habendo acordo entre as partes, consideraranse extinguidas as relacións laborais.
Establécense os seguintes premios por xubilación anticipada:
-Ós 63 anos: 12 mensualidades.
-Ós 62 anos: 13 mensualidades.
-Ós 61 anos: 14 mensualidades.
-Ós 60 anos: 15 mensualidades.
c) Para facer uso dos dereitos previstos para a xubilación anticipada no artigo 15º do convenio colectivo, os traballadores terán que avisar á empresa no exercicio económico anterior.
d) As empresas e sociedades que cubran cun novo traballador ou traballadora as vacantes de persoal que se produzan pola aplicación do previsto no artigo 15º do convenio colectivo e superen satisfactoriamente un período de proba de nove meses, pasarán a integrarse como fixos do cadro de persoal, sendo un período de 12 meses para acada-la mesma condición para os que suplan os xubilados a través do R.D.L. 1194/1985, do 17 de xullo, sempre que non estivesen vinculados á empresa nos dous últimos anos por un contacto de igual ou superior tempo; en tal caso, seguirán aplicándose os nove meses de proba.
Artigo 16º.-Descanso dominical.
No sector de deportes, polas súas específicas características, estarase exento do descanso dominical coas seguintes limitacións:
a) Soamente poderán traballar en domingo aqueles traballadores que ata a data o viñan facendo, e nos postos de traballo nos que sexa necesario facer traballos en domingos e festivos.
b) Salvo nos casos especificados no punto seguinte, ningún traballador poderá traballar dous domingos seguidos, é dicir, que como máximo poderase traballar un domingo si e outro non.
c) Para aquelas sociedades nas que a aplicación da letra b) sexa imposible, debido ás numerosas funcións que desempeñan en domingos e festivos, a empresa poderá modifica-lo sistema aquí regulamentado, para o cal terá que chegar a un acordo previo con cada traballador/a afectado/a, co coñecemento e sen a oposición do comité de empresa ou delegados de persoal.
Artigo 17º.-Cadro de descansos.
Tódalas empresas, a raíz da publicación do presente convenio colectivo no BOP, estarán obrigadas a expoñer en lugar público en cadro de descansos de alomenos 8 semanas; a exposición farase con 10 días de antelación á data da súa entrada en vigor e este terá que ser negociado previamente cos traballadores.
Artigo 18º.-Roupa de traballo.
Entregaranse dúas pezas de traballo adecuadas ás funcións que cada traballador desempeñe, e no caso de deterioración xustificada, as necesarias, a partir da sinatura do presente convenio e cunha periodicidade anual.
Artigo 19º.-Cláusula de desvinculación.
Cando unha empresa ou sociedade nas incluídas no ámbito de aplicación deste convenio pretenda a inaplicación do nivel retributivo establecido nel, deberá proceder do seguinte xeito:
1. A empresa ou sociedade interesada na inaplicación deberá remitir á comisión paritaria do convenio a documentación que estime pertinente, xunto co escrito formulado ó seu propósito, no prazo improrrogable de dez días a partir da súa sinatura se participa na negociación, e no de oito días despois do seu rexistro na oficina pública correspondente se non participa nela.
2. A comisión paritaria disporá do termo dun mes para resolver. Dentro deste tempo escoitará a representación dos traballadores da empresa solicitante, os sindicatos participantes na mesa negociadora, así como os representantes da empresa solicitante.
3. Será requisito necesario para instar, obte-la inaplicación do nivel retributivo do convenio, estar ó día no seu aboamento ata a data de resolución da comisión paritaria.
4. Así mesmo, a empresa debe dar conta da situación de inestabilidade nos exercicios anteriores, e demostrar verdadeiramente que no caso de aplica-lo réxime salarial pactado no convenio, tería que proceder ás medidas de extinción e suspensión de contratos; en calquera caso, a empresa debe precisa-las circunstancias económicas que xustifiquen a súa solicitude e achega-la documentación económica e financeira necesaria, co fin da súa fiscalización sindical.
5. No caso de estimar fundada a solicitude, a comisión paritaria establecerá o incremento salarial aplicable na empresa ou sociedade afectada, quedando inalterado o establecido neste convenio respecto do réxime salarial e a súa estructura.
6. En todo caso, o beneficio da inaplicación só se entende ata o remate do primeiro período de vixencia establecido para o nivel retributivo vixente no momento da solicitude. Os incrementos posteriores aplicaranse sobre o salario que correspondese de non se ter aplicado o descolgamento, e non sobre o salario descolgado.
7. A comisión paritaria redactará copia que dea fe da súa resolución, remitindo exemplares dela á representación da empresa, ós traballadores e traballadoras e ós sindicatos que compareceron no trámite.
8. A comisión paritaria poderá estar asistida dos asesores que considere necesarios.
Artigo 20º.-Atrasos.
As empresas aboarán os atrasos correspondentes ó presente convenio coa mensualidade que corresponda, seguinte á sinatura do convenio.